تازونݣيت، التزونݣية أولّا الزناݣة هي لوغة أمازيغية غربية على لحافة ديال لينقيراض كاينة فموريطانيا والسينيݣال وكايهضرو بيها غير شوية ديال الناس. هاد اللوغة كايتهضر بيها كلوغة أم فلڤيلاج ديال لمدردرة فلجانوب لغربي ديال موريطانيا على الساحل ديال لمحيط لأطلسي وفالشمال ديال السينيݣال. هاد اللوغة كاتعتارف بيها لحوكومة ديال موريطانيا. هاد اللوغة كاتشارك بزاف ديال لقواعيد داللوغة مع بزاف ديال لمتغيرات واللوغات لأمازيغية فلمغريب والدزاير، ولاكين كاينين شي خاصيات اللي مختالفين. فلحقيقة هاج اللوغة هي اللوغة لأمازيغية لوحيدة اللي بقات واللي هي متشعّبة بزاف، وعندها نطق مختالف على اللوغات لخرين ومتغيّرات ديال النطق مغايرين بحال حرف اللام /l/ اللي كايتنطق ديْ /dj/ وحرف لخا /x/ اللي كايولّي حرف لكاف /k/، زيادة على لهمزة /ʔ/ اللي كاينة بزاف وصعيب يتفسّر علاش هادشي. "الزناݣة" جات من سمية قبيلة أمازيغية كبيرة (إزناݣن، صنهاجة). لكتاب ديال African Placenames (سميّات أفريقية) تاع أدريان روم كايعطي تفسير ديال سميات دشي بلايص فموريطانيا اللي جايين من تاضونݣيت. تاضونݣيت هي لوغة كانو كايهضرو بيها تحالف ديال لقبايل دصنهاجة اللي كانو كايحكمو بزّاف من شمال إفريقيا فلبدية دلقرون لوسطى.